KIRJALLINEN KYSYMYS E-2168/02 esittäjä(t): Laura González Álvarez (GUE/NGL) komissiolle. Espanjan viranomaiset ja direktiivin 1999/30/EY noudattaminen.



Virallinen lehti nro 028 E , 06/02/2003 s. 0194 - 0195



KIRJALLINEN KYSYMYS E-2168/02 esittäjä(t): Laura González Álvarez (GUE/NGL) komissiolle (18. heinäkuuta 2002) Aihe: Espanjan viranomaiset ja direktiivin 1999/30/EY noudattaminen Luxemburgissa sijaitseva yhteisöjen tuomioistuin on antanut Espanjan hallitukselle tuomion, koska se ei ole saattanut asianmukaisesti osaksi kansallista lainsäädäntöään ilmanlaadusta annettua direktiiviä 96/62/EY(1). Direktiivin 1999/30/EY(2) saattamista osaksi kansallista lainsäädäntöä koskeva määräaika meni umpeen 19. heinäkuuta 2001. Tässä direktiivissä asetetaan rajat monille saastuttaville aineille nykyisten tieteellisten tietojen mukaisesti. Tapansa mukaan Espanjan hallitus ei ole noudattanut määräaikaa. Ensimmäiset saatavilla olevat tiedot ovat huolestuttavia. Madridin kaupunginhallitus myönsi, että vuonna 2001 NO2:n aiheuttaman saasteen keskimääräinen arvo oli 63 mg/m3, joka ylittää vahvistetut raja-arvot ja vaikuttaa lähes 3 000 000 asukkaan yhteisöön. Monien espanjalaisten lämpövoimaloiden ympäristössä ylitetään runsain mitoin direktiivissä asetut rajat. Mihin toimiin komissio aikoo ryhtyä tässä huolestuttavassa tilanteessa? Mitä tietoja sillä on asiasta? (1) EYVL L 296, 21.11.1996, s. 55. (2) EYVL L 163, 29.6.1999, s. 41. Margot Wallströmin komission puolesta antama vastaus (11. syyskuuta 2002) Komissio on jo ryhtynyt toimenpiteisiin varmistaakseen, että Espanjan viranomaiset noudattavat ilmanlaatua koskevia yhteisön ympäristödirektiivejä. Komissio on käynnistänyt useita rikkomisesta johtuvia menettelyjä EY:n perustamissopimuksen 226 artiklan mukaisesti. Ilmanlaadun arvioinnista ja hallinnasta 27. syyskuuta 1996 annetun neuvoston direktiivin 96/62/EY (ilmanlaatua koskeva puitedirektiivi) nojalla komissio käynnisti ensimmäisessä vaiheessa Espanjaa vastaan rikkomisesta johtuvan menettelyn, jonka puitteissa Espanjaa vastaan käynnistettiin jäsenyysvelvoitteiden noudattamatta jättämistä koskeva menettely Euroopan yhteisöjen tuomioistuimessa. Tuomioistuin antoi Espanjalle tuomion asiassa C-417/99 13. syyskuuta 2001. Tuomioistuin totesi tuomiossaan, että koska Espanja ei ole säädetyssä määräajassa antanut direktiivin 96/62/EY 3 artiklan ensimmäisessä kohdassa tarkoitettujen toimivaltaisten viranomaisten ja toimielinten nimeämiseen tarvittavia lakeja, asetuksia ja hallinnollisia määräyksiä, Espanjan katsotaan jättäneen noudattamatta sille kyseisen direktiivin mukaisesti kuuluvia velvollisuuksia. Tuomion seurauksena Espanjan viranomaiset hyväksyivät 23. tammikuuta 2002 ympäristöministeriön teknisen pääsihteeristön päätöslauselman, johon kuuluu luettelo niistä toimivaltaisista viranomaisista ja elimistä, jotka vastaavat keskushallinnon ja autonomisten alueiden tasolla direktiivin 96/62/EY täytäntöönpanosta sen artiklan 3 mukaisesti. Päätöslauselma julkaistiin Espanjan hallituksen virallisessa lehdessä 1. helmikuuta 2002. On myös syytä mainita, että komissio käynnisti hiljattain toisen rikkomisesta johtuvan menettelyn, koska Espanja ei ole saattanut muita direktiivin 96/62/EY säännöksiä osaksi lainsäädäntöään. Espanjan hallitukselle on vastikään lähetetty tähän menettelyyn kuuluva perusteltu lausunto. Ilmassa olevien rikkidioksidin, typpidioksidin ja typen oksidien, hiukkasten ja lyijyn pitoisuuksien raja-arvoista 22. huhtikuuta 1999 annetun neuvoston direktiivin 1999/30/EY (ensimmäinen johdannaisdirektiivi) osalta on syytä huomauttaa, että komissio on käynnistänyt rikkomisesta johtuvan menettelyn siksi, että Espanja ei ole toimittanut ilmoitusta niistä kansallisista toimenpiteistä, joilla kyseinen direktiivi saatetaan osaksi Espanjan lainsäädäntöä. Määräaika direktiivin saattamiseksi osaksi kansallista lainsäädäntöä päättyi 19. heinäkuuta 2001. Osana tätä rikkomismenettelyä komissio päätti hiljattain käynnistää yhteisöjen tuomioistuimessa jäsenyysvelvoitteiden noudattamatta jättämistä koskevan menettelyn Espanjaa vastaan. Komissio toivoo, että edellä mainitut toimet myötävaikuttavat tässä kirjallisessa kysymyksessä esitetyn asian tapaisten erityisongelmien ratkaisuun.